**KÖZZÉTÉTEL: 2023. MÁRCIUS 21. 13:00 ÓRAKOR**

**Megérkezett az új, Európában tervezett és gyártott elektromos hajtású Ford Explorer**

* Az új Explorer crossover nyitja meg a lenyűgöző, ikonikus elektromos autók hosszú sorát, amelyeken felfedezhető a Ford amerikai öröksége, de Európában tervezték őket
* Legmodernebb szórakoztató és információs rendszerével, 15 colos mozgatható képernyőjével, vezeték nélküli app-integrációjával és fejlett vezetéssegítő rendszereivel a tisztán elektromos hajtású Explorer páratlan digitális élményt kínál
* Az átgondolt kialakítású, tágas kabin olyan megoldásokat rejt, mint az értékmegőrző rekesz vagy a 17 literes középkonzol, amiben akár nagyobb tárgy – például egy laptop – is elfér
* Az Explorer kiválóan alkalmas a hosszú utazásokra, hiszen akkumulátora mindössze 25 perc alatt feltölthető 10-ről 80 százalékra.1 A vezető kényelmét olyan megoldások szolgálják, mint a Sávváltó Asszisztens és a masszázsülés
* A vásárlók mától [virtuális Explorer tesztvezetésen](https://www.driveelectricexplorer.com/) is részt vehetnek, sokféle izgalmas környezetben próbálva ki az autót asztali vagy mobil eszközeiken

**BUDAPEST, Magyarország, 2023. március 21.** – A Ford ma mutatta be a tisztán elektromos hajtású Explorert; egy új elektromos autót, amely hatásosan ötvözi a német mérnöki tudást és az ikonikus amerikai stílust.

Az Explorer az első modell a Ford innovatív, új elektromos járműveinek hosszú sorában, és erre az autóra vár a feladat, hogy kitapossa a Ford márka teljes európai megújulásához vezető utat. A közepes méretű crossover két üléssorában öt utas fér el, és az autót bőségesen felszerelték mindennel, amire egy családnak szüksége lehet egy kalandos kiránduláson.

A Németországban tervezett és gyártott, tisztán elektromos hajtású Explorer páratlan digitális élményt kínál, biztosítva utasainak, hogy menet közben is mindig kapcsolatban lehessenek a külvilággal, és a lehető legkényelmesebben utazzanak. Ezt olyan megoldások szolgálják, mint a SYNC Move² hatalmas méretű, mozgatható képernyője, a hálózatba kapcsolt szórakoztató rendszer az utastérhez szabott hifivel, a vezeték nélküli app-integráció és a fejlett vezetéssegítő technológiák³.

A kalandra kész dizájn és az öt üléssel is 470 literes csomagtér révén a Ford legújabb elektromos autója tökéletes társ a városi és vidéki felfedező utakhoz. A vezető és az első utas közé beépített 17 literes konzoldobozban akár egy 15 colos laptop is elfér, de a középkonzol egy értékmegőrző rekeszt is rejt, a csomagtérajtó pedig kézhasználat nélkül nyitható.

A futurista külső stílushoz remekül illik az ultramodern utastér, amelynek prémium burkolatai, formás sportülései és kifinomult soundbar-stílusú hangszórói sokkal inkább emlékeztetnek egy forradalmian újszerű tanulmányautóra, mint egy családi járműre. A komfortos utazást még kellemesebbé teszi, hogy az akkumulátor nagyon gyorsan, mindössze 25 perc alatt feltölthető 10-ről 80 százalékra¹, és ehhez jövőre már 500 ezer töltőállomás áll rendelkezésre Európában.

“Az Explorer az izgalmas elektromos Fordok új családjának első tagja. Felfedezhetők benne amerikai tradícióink, de Kölnben gyártjuk európai vásárlóinknak, készen a nagy kalandokra, és csordultig töltve mindennel, amire csak szükség lehet a kellemes napi használathoz,” mondta Martin Sander, a Ford Model e Európa vezérigazgatója.

**Stílusos, intelligens, és készen áll bármilyen utazásra**

A Ford elektromos forradalmának élharcosa, a tisztán elektromos hajtású Explorer a vállalat első olyan elektromos modellje, amit az új Ford Kölni EV Központban gyártanak. A Ford tavaly jelentette be, hogy 2030-ra egy teljesen új, tisztán elektromos hajtású személyautó-portfóliót mutat be az európai piacon.

Az áramvonalas karosszéria hűen tükrözi a Ford ikonikus amerikai SUV-modelljének szellemiségét és magabiztos stílusát, ám a dizájnerek ezt az új elektromos korszakhoz hangolták, aminek leglátványosabb jele, hogy a hagyományos hűtőrács helyett egy ‘pajzs’ díszíti az autó orrát.

A SYNC Move szórakoztató és információs rendszer² hibátlan konnektivitást biztosít az utasok számára; mozgatható 15 colos érintőképernyője könnyedén csúsztatható fel-le, mögötte pedig egy értékmegőrző található, ahol az értékes dolgok rejtve maradnak a kíváncsi tekintetek elől. Egy másik rekeszben – ami egyben vezeték nélküli töltőként⁴ is szolgál – elfér két nagyméretű okostelefon, és a SYNC Move vezeték nélküli kapcsolatot kínál az Android Auto és az Apple CarPlay rendszereken keresztül.⁵

Az autó akár útközben, akár otthon könnyen és gyorsan feltölthető. Az Explorer segít megtalálni a legkényelmesebb töltőállomásokat, otthon pedig úgy ütemezhető a töltés, hogy az a kedvezőbb áramtarifák időszakára essen, és a tulajdonost már teljesen feltöltött akku és előre felmelegített utastér és akkummulátor várja a reggeli indulásnál.

Az Explorer rengeteg olyan megoldást rejt, amelyek garantálják, hogy a vezető és utasai ugyanolyan frissen érkezzenek meg úticéljukhoz, mint ahogy elindultak otthonról. A páratlan komfortot biztosító alapfelszereltségben olyan tételek szerepelnek, mint a fűthető első ülések és kormánykerék, a masszázs vezetőülés, vagy a klímaberendezés, amellyel a vezető és az első utas egymástól függetlenül beállíthatják a számukra kellemes hőmérsékletet. Már maga a beszállás is kényelmes a kulcs nélküli ajtónyitásnak köszönhetően, extraként pedig megrendelhető a kézhasználat nélkül nyitható csomagtérajtó, ami nagyon praktikus, amikor az ember keze tele van sportfelszereléssel; ilyenkor elég meglendíteni a lábat a hátsó lökhárító alatt, és a csomagtér már fel is tárul.

A modern vezetéssegítő rendszerek némelyikét most először mutatja be Európában a Ford: a Sávváltó Asszisztens³ az indexkar megnyomása után finoman és biztonságosan átkormányozza az autót a szomszédos sávba, a Biztonságos Kiszállás Asszisztens³ pedig jelzi, ha az ajtó nyitásakor éppen egy kerékpáros közelít az autó mögött.

**Kaland a javából**

Az Explorer kivételes képességeinek bemutatására a Ford felkérte Lexie Alford kalandutazó influenszert (akit Lexie Limitless néven is ismernek, illetve a legfiatalabb emberként, aki már a Föld összes országában járt), hogy induljon világ körüli expedícióra az elektromos Explorerrel. Az utazás ötletét Aloha Wanderwell 100 évvel ezelőtti útja adta, amit a Ford szponzorált, és amelyen Aloha hihetetlen [rekordot állított fel](https://www.guinnessworldrecords.de/world-records/428863-first-drive-around-the-world-female) egy Ford T-Modellel.

A vásárlók mától [virtuális Explorer tesztvezetésen](https://www.driveelectricexplorer.com/) is részt vehetnek, különböző izgalmas környezetekben próbálva ki az autót asztali vagy mobil eszközeiken.

Az Explorer két, gazdagon felszerelt változatban (Explorer és Explorer Premium) lesz kapható, az autó iránti érdeklődést már mától lehet regisztrálni, várhatóan szeptembertől lehet majd megrendelni, a tervek szerint 45.000 euró alatti belépő áron⁶. Az első autók jövő év elején megérkezhetnek a magyar márkakereskedésekbe.

# # #

1 Számítógépes szimulációkkal végzett gyártói tesztek alapján. A töltés sebessége csökken, amikor az akkumulátor eléri teljes kapacitást. Az Ön autójának töltési ideje a töltési csúcsidőktől és az akkumulátor töltöttségi állapotától függően változhat.

2 Ne vezessen zavaró körülmények hatása alatt. Ha lehetséges, használja a rendszerek hangvezérlését. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel.

3 A vezetéssegítő technológiák kiegészítő feladatot látnak el, és nem helyettesítik a vezető figyelmét, döntését és irányítását, és a biztonságos autózást. Részletek a Felhasználói Kézikönyvben.

4 Az itt rendelkezésre álló Qi vezeték nélküli töltés nem minden mobiltelefonnal kompatibilis.

5 Aktív adatcsomaggal és kompatibilis szoftverrel rendelkező telefon szükséges. Használat közben a SYNC Move nem vezérli a harmadik féltől származó termékeket. A harmadik felek kizárólagos felelősséggel tartoznak termékeik működéséért.

6 ÁFA-s irányár, a forgalomba állítás költségei nélkül; a pontos árat még 2023-ban megerősíti a Ford.

**A sajtóanyagban olvasható adatok a nyomdába adás időpontjában helyesek voltak. Ugyanakkor a Ford vállalati filozófiája a folyamatos termékfejlesztés, ezért fenntartja annak jogát, hogy ezeket a jellemzőket bármikor megváltoztassa**

**A hivatalos, homologizált hatótávolság adatait az értékesítés megkezdéséhez közelebbi időpontban teszi közzé a Ford.**

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. A vállalat mindezt három, vásárlóközpontú üzletágon keresztül biztosítja: az egyik az ikonikus belsőégésű motoros és hibrid hajtású járműveket tervező Ford Blue, a másik a forradalmian újszerű, és szoftveres megoldásaikkal fejlett digitális élményeket biztosító EV-ket tervező Ford Model e, a harmadik pedig a Ford Pro, amely segít a céges vásárlóknak, hogy az igényeikre szabott járművek és szolgáltatások segítségével átfomálják és fellendítsék vállalkozásukat. Mindemellett a Ford mobilitási megoldásokat kínál a Ford Next révén, illetve pénzügyi szolgáltatásokat is nyújt a Ford Motor Credit Company révén. A Ford mintegy 173.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*Globális amerikai márkaként a* ***Ford*** *már több mint 100 éve az európai gazdaság és társadalom aktív szereplője; a vállalat elkötelezett a mozgás szabadsága iránt, ugyanilyen fontossággal kezelve a bolygóról és egymásról való gondoskodást is. A vállalat Model e, Ford Pro és Ford Blue üzletágainak működésével összehangolt Ford+ terv felgyorsítja a Ford európai átalakítását, hogy 2035-re megvalósulhasson a tisztán elektromos alapú, széndioxid-semleges jövő. A vállalat ezt új, előremutató elektromos járművekkel alapozza meg, amelyeket az európai autósok igényeit szem előtt tartva terveztek meg és innovatív szolgáltatásokkal támogatnak, elősegítve az emberek egymás közti kapcsolattartását, a közösségek fejlődését és a vállalkozások gyarapodását. A Ford 50 önálló európai piacon forgalmazza és szervizeli járműveit; ez a tevékenység magában foglalja a Ford Motor Credit Company, a Ford Ügyfélszolgálat és 14 gyártóüzem (nyolc saját tulajdonú vállalat és hat nem összevont közös vállalkozás) működését, négy központtal: a németországi Kölnben, a spanyolországi Valenciában, valamint vegyesvállalatainknál a romániai Krajovában és a törökországi Kocaeliben. Saját tulajdonú és összevont vegyesvállalataiban a Ford mintegy 34.000 embert, illetve a nem összevont közös vállalkozásokkal együtt mintegy 54.000 embert foglalkoztat Európában. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |